Bianco di pollo alla Rudy (το κοτόπουλο του Rodolfo Valentino)
Ελαφρύ φαγητό, με βαθιά νοστιμιά, δημιούργημα του Ιταλού σεφ Paolo Apollonia τη δεκαετία του ’50 προς τιμήν του μεγάλου σταρ του βωβού κινηματογράφου Rodolfo Valentino.
4 φιλέτα από στήθος κοτόπουλου, σε μέτριους κύβους, 250 γρ. διάφορα μανιτάρια (λευκά, πορτομπέλο, αλλά και άγρια, αν βρούμε, όπως κανθαρέλες, σέπες, κ.λπ.), κομμένα σε κομμάτια όπως το κοτόπουλο, 40 γρ. βούτυρο + 1 κουτ. σούπας βούτυρο επιπλέον, λιωμένο (για το φύλλο), 3-4 φύλλα φρέσκο φασκόμηλο (σε ορισμένα σούπερ μάρκετ) ή τα φύλλα από 1 κλωνάρι δεντρολίβανο (με διαφορετικό αποτέλεσμα), 2-3 κουτ. σούπας παρμεζάνα, τριμμένη, 1 σκελίδα σκόρδου, κοπανισμένη, 100 ml κρασί Μαρσάλα*, 2 φύλλα χοντρό, χωριάτικο φύλλο του εμπορίου, αλάτι, φρεσκοτριμμένο πιπέρι, λάδι για το άλειμμα 
Λιώνουμε το βούτυρο σε ένα μεγάλο τηγάνι σε μέτρια προς δυνατή φωτιά και σοτάρουμε τα κομμάτια του κοτόπουλου με τα φύλλα του φασκόμηλου και αλατοπίπερο για 3 λεπτά, ίσα να ροδίσει λίγο το κοτόπουλο. Σβήνουμε με το κρασί και μαγειρεύουμε 2-3 λεπτά, να εξατμιστεί. Βγάζουμε το κοτόπουλο με τρυπητή κουτάλα και στο λίγο λίπος που έχει μείνει σοτάρουμε τα μανιτάρια με το σκόρδο και αλατοπίπερο για 5 λεπτά. Αποσύρουμε, πετάμε το σκόρδο και ανακατεύουμε με το κοτόπουλο. Προσθέτουμε την παρμεζάνα, ανακατεύουμε και αφήνουμε το μείγμα λίγο να κρυώσει.Προθερμαίνουμε τον φούρνο στους 180° C. Αλείφουμε το ένα φύλλο με το λιωμένο βούτυρο και το ραντίζουμε με λίγες σταγόνες νερό (έτσι, τα φύλλα δεν θα κολλήσουν μεταξύ τους και θα γίνουν τραγανά). Βάζουμε από πάνω το δεύτερο φύλλο και κόβουμε το όλον σταυρωτά στα τέσσερα. Προκύπτουν τέσσερα ορθογώνια από διπλό φύλλο.Μοιράζουμε το μείγμα κοτόπουλου-μανιταριών και κλείνουμε σε πακετάκια. Στρώνουμε τη λαμαρίνα του φούρνου με λαδόκολλα και μεταφέρουμε (προσεκτικά για να μην ανοίξουν) τα πακετάκια στο ταψί, με την ένωση από κάτω. Αλείφουμε με λίγο λάδι και ψήνουμε για περίπου 15 λεπτά ή μέχρι να ροδίσει το φύλλο και να ψηθεί. Σερβίρουμε το φαγητό ζεστό με σοτέ μανιτάρια και σαλάτα με ντοματίνια με λίγο λάδι. 
Κοτόπουλο,Κρασί,Μανιτάρια